Казан шәһәре Совет районы 181 нче күп профильлле мәктәбенең татар теле һәм әдәбияты укытучысы Исмәгыйлева Ләйсән Ринат кызы

**Уен технологиясе аша балаларның сәләтләрен үстерү**

 Бүгенге көндә заман татар теле һәм әдәбияты укытучылары алдына зур бурычлар куя: үз предметыңа карата бала күңелендә кызыксындыру уяту, уку сыйфатын күтәрү, заманга яраклашкан, конкурентлыкка сәләтле шәхес тәрбияләү. Укыту процессында яңа педагогик технологияләрне куллану- яңа метод һәм алымнарны үстерергә, яңача эшләргә ярдәм итә.

 Дәресләрдә уен технологиясен куллану – балаларда текст, дәреслек белән эшләү, сөйләм күнекмәләрен булдыру, өйрәнгәнне тормышта куллана белү, яңа материалны ныгыту өчен иң кирәкле алымнарның берсе. Уен – искиткеч киң төшенчә. Бала дөньяга аваз салгач, әйләнә-тирәдәгеләрне әзме-күпме таный башлагач, аңарда уйныйсы килү теләге туа. Шуңа күрә дә ата-аналар сабыйлары өчен төрле төстәге, төрле авазлар чыгаручы уенчыклар ала башлыйлар. Шул уенчыкларга карап елмайган бала дөньяда зур канәгатьләнү хисләре кичерә. Нигә соң әле шушы уенны туган тел һәм әдәбият дәресләрендә дә кулланмаска? Бу уеннар балаларга ныклы белем бирергә, тотрыклы күнекмәләр булдырырга, мөстәкыйль рәвештә танып-белү эшчәнлеге белән кызыксынуларын уятырга ярдәм итәләр. Уен технологиясе кулланылган дәрестә укучы актив катнаша, һәр яңаны нәтиҗәле итеп танып белә.

 Кеше уйнаган вакытта үзен ирекле тота, иҗат итә башлый, бары тик яшәешнең табигый эчке законнарына гына буйсына башлый. Дәресләрдә уен алымнарын, эш төрләрен төрлечә сайларга мөмкин, ләкин һәр уен ныклап уйланган, һәрьяклап эшкәртелгән булырга тиеш. Уенны нәтиҗәле үткәрү өчен, укучыларны кызыксындырырлык проблемалы сораулар куя белүнең дә әһәмияте зур.

Дәресләрдә гадәти күнегүләр белән беррәттән, кроссвордлар, ребуслар чишү дә тел байлыгын арттырырга ярдәм итә. Моннан тыш, төрле мәзәкләрне, кечкенә күләмле әкиятләрне сәхнәләштереп күрсәтү дә укучыларга ирекле сөйләмдә сүзләрне урынлы куллана белергә булыша. Татар теле һәм әдәби уку дәресләрендә без күбрәк уен технологиясе элементларыннан файдаланабыз. Алар: “Уен-табышмак”,”Тиз әйт”, “Уен–сәяхәт”, “Хәрефләрдән сүзләр яса!”.

Укучыларның яшь үзенчәлекләрен исәпкә алып,укытучы төп игътибарын дәресләрне иҗади якын килеп үткәрү, төрле уеннар куллану,балаларда татар телен өйрәнү теләген арттыру һәм кызыксыну уятуга юнәлтә. Дәрестәге уенның аны оештырганда исәпкә алынырга тиешле үзенчәлекләре бар:

1. Уен дидактика күзлегеннән чыгып төзелергә, көч җитәрлек булырга, катнашучылар тарафыннан үтәлерлек булырга тиеш.

2. Чит телне өйрәнергә омтылыш булдыру өчен, уен кызыклы да булырга тиеш.

3. Уен барышында дустанә мөнәсәбәт, үзара ярдәмләшү атмосферасы, танып белү шатлыгы һәм соңгы нәтиҗә куанычы булу мөһим.

Уеннар дәресне күңелле итеп үткәрергә, балада кызыксыну уятырга, иң авыр бирелә торган сүзләрне җиңел итеп аңлатырга ярдәм итә. Шуның белән бергә, уеннар балада иң кирәкле әхлакый сыйфатлар: гаделлек, күмәклек, логик фикерләү, мөстәкыйльлек, җитезлек тәрбияли.

Уеннарны гадәттә берничә төркемгә бүлеп йөртәләр:

1. әле өйрәнелмәгән татар лексикасын үзләштерергә ярдәм итүче уеннар;
2. өйрәнелгән лексиканы ныгытырга ярдәм итүче уеннар;
3. грамматик кагыйдәләрне кызыклы формада бирүче уеннар;
4. грамматик формаларны, җөмләдә сүзләр бәйләнешен һәм җөмлә төзү күнекмәләрен ныгытырга ярдәм итүче уеннар.

Формалары буенча алар телдән һәм язма уеннарга, өстәл һәм хәрәкәтле уеннарга бүленәләр.

 Гомумән, татар теле һәм әдәбияты дәресләрендә баланың логик фикерләвен, иҗади көчен үстереп, төрле тәрбия бирүдә һәм баланы тормышка әзерләүдә уеннарның әһәмияте зур.

Федераль дәүләт белем бирү стандартлары буенча укучы темага үзе килергә тиеш, шушы максатны күз алдында тотып, укучыларга дәрес башында рәсем, шарада ,табышмак, башваткыч, ребус яки кроссворд тәкъдим ителә. Укучы шуны чишеп, дәрестә өйрәнеләчәк теманы китереп чыгара.

 “Лексика” бүлеген үткәндә, “Кем тизрәк уйлап таба?” уены үткәрелә. Укучылар игътибарына бер сүз бирелә, алар шул сүздәге хәрефләрне файдаланып, мөмкин кадәр күбрәк сүзләр төзеп язарга тиешләр.

Уйлау, фикерләүне ныгыту максатыннан, “Җөмлә төзе” уены үткәрергә мөмкин. Укытучы төрле сүзләрне әйтә яки карточкаларда тарата, ә укучылар бер-бер артлы шул сүз белән сүзтезмәләр, яки гади җөмләләр төзиләр.

 Әдәбият дәресләрендә әсәр буенча укучыларның үзләреннән тест сорауларын төзетү дә әсәрнең эчтәлеген җентекләп белергә булыша. Мәкальләрне дәвам итү уены да укучылар өчен кызыклы. Язучыларның иҗатлары буенча КВН, викторина, уеннары укучыларда матур әдәбиятка карата мәхәббәт тәрбияли.

 Укучыларны дәрес вакытында ял иттереп алу максатында үткәрелгән физкультминутларны да тема белән бәйләп, уен рәвешендә үткәрүне үз тәҗрибәмә керттем. “Очты-очты”, “Бас - утыр”, уеннарын балалар яратып уйныйлар.

 ***“Сүз уйлау” уены.*** Бу уен татар теленә генә хас авазларны өйрәнгәндә уйнала. Мәсәлән, [ә] авазына башланган яки шушы аваз булган сүзләрне кем күбрәк әйтер.

***“Исем уйлау” уены.*** Аерым авазларны өйрәнгәндә уйнала. Мәсәлән, [А] авазына башланган кеше исемнәрен кем күбрәк әйтер? Арада татарча исемнәр булу мөһим.

***“Әйтеп бетер” уены.*** Уен аерым теманы өйрәнгәндә уйнала. Укытучы сүзнең беренче иҗеген әйтә, ә укучы сүзне әйтеп бетерергә тиеш. Мәсәлән, “ Безнең мәктәп” темасы буенча: ки... , дәф... , ак... , так... .

***” Буталган хәрефләр” уены.***

к,у,ы,у,ы,ч,т(укытучы); е,е,ф,о,н,л,т (телефон);

р,у,ы,н,д,к,ы(урындык); р,у,м,н,а (урман);

п,ә,к,т,м,ә (мәктәп); ү,к,л,ә,м,к (күлмәк)

***10. Мавыктыргыч уен*** *( сорауларга “Ф”авазы кергән сүзләр белән җавап бирергә).*

***-Синең исемең ничек?***

***-Фамилияң ничек?***

***-Өстеңә нәрсә кидең?***

***-Кибеттән нәрсә алдың?***

***-Иң зур хайван нәрсә?***

***-Нинди фән яратасың?***

 Беренче сыйныфтагы сөйләм телен үстерү курсындагы беренче дәресләрне үк лексик һәм грамматик материалны гап-гади уеннардан башларга кирәк. . Балалар иң яратып уйный торган уеннарның берсе – “Пантомимо” уены. Яңа сүзләрне аңлатканда ук мин аны хәрәкәтләр белән күрсәтергә тырышам. Балалар алай тизрәк хәтерләрендә калдыралар, аннары уен барышында хәрәкәт буенча сүзне таныйлар. Шул рәвешле фигыльләрне, хайван, кош, төрле музыкаль инструмент, эш кораллары, һөнәр атамаларын, кайбер сыйфатларны истә калдыру күп тапкыр җиңеләя.

 Башлангыч сыйныфта, билгеле, уенчыклар,әкияти геройларның әһәмияте зур. Укучыларның бай фантазияләрен үстерү өчен аларны да дәресләрдә куллану кирәк.

 “Уен – әйләнә-тирә мохит төшенчәләрен баланың рухи дөньясына алып керүче зур якты тәрәзә ул. Уен-кызыксыну һәм белемгә омтылу утын кабыза торган учак ул”,-ди В.А. Сухомлинский. Уеннар кебек чаралар уздыру татар теле һәм әдәбияты дәресләрен тагын да тирән эчтәлекле итүгә булыша. Дәресләрдә уен алымнарын куллану укучыларда татар телен өйрәнүгә кызыксыну уятырга, яңа белем һәм күнекмәләр формалаштыруны нәтиҗәлерәк итәргә, һәр укучыга индивидуаль якын килергә, иҗади сәләтләрен үстерергә ярдәм итә. Ул укучыларның белем дәрәҗәсен күтәреп калмый, телебезгә хөрмәт тә тәрбияли.

Уен – укучыларны күңел кичерешләре аша ачышлар ясарга, алар белән шатланырга, гаҗәпләнергә өйрәтә, иҗади шәхес тәрбияләргә ярдәм итә. Һәр бала – үзенчәлекле шәхес, аның иҗади сәләтләрен ачу, үстерү – безнең бурыч!